તેલુગુ કે તમિલ ફિલ્મોના નિર્માણમાં ભલે કરોડો રૂપિયા ઠાલવી દેવામાં આવતા હોય પરંતુ પ્રમાણમાં ઓછા બજેટમાં પરંતુ વાસ્તવદર્શી ફિલ્મો બનાવવાનું કામ હાલ મરાઠી સિનેમાજગત કરી રહ્યું છે. લેખકો, દિગ્દર્શકો અને કલાકારોની નવી પેઢી મરાઠી સિનેમા માટે એક અલગ યુગનું નિર્માણ કરી રહી છે. તેમાં પણ ચાર કરોડ રૂપિયાના બજેટમાં બનેલી ‘સૈરાટ’ ફિલ્મે જ્યારે ૧૦૦ કરોડ રૂપિયાથી પણ વધુનો વકરો કર્યો ઉપરાંત પ્રેક્ષકો અને સમીક્ષકોની ચાહના મેળવી ત્યારે સમગ્ર દેશનુંં ધ્યાન મરાઠી સિનેમા તરફ ખેંચાયું હતું. નિશિકાંત કામત દિગ્દર્શિત અને રિતેશ દેશમુખ અભિનીત ‘લય ભારી’ પણ બોક્સઓફિસ પર સફળ સાબિત થઈ હતી. મરાઠી નાટ્યભૂમિ અને તેના દિગ્ગજો વિશે વાત કરતી ફિલ્મ ‘નટસમ્રાટ’ હજુ પણ ટેલિવિઝન ચેનલો પર બહોળા પ્રેક્ષકો મેળવી રહી છે. આ ફિલ્મમાં નાના પાટેકરે નિવૃત્ત થયેલા નાટ્યકારની ભૂમિકા ભજવી છે,જે શેક્સપિયરથી લઈ મરાઠી લોકવાર્તાઓનો ઊંડો અભ્યાસુ છે. મહેશ માંજરેકરે આ ફિલ્મનું દિગ્દર્શન કર્યું છે. તો બીજી તરફ ‘અધિવેશન’, ‘પ્રેમાય નમઃ’, ‘કાસવ’ જેવી ઘણી ફિલ્મો આ વર્ષે રિલીઝ થવાની છે.